ህዝቡ ኢህአዴግና መንግስት የጀመሩትን የሪፎርም ሥራዎች እንዲደግፍ የግንባሩ የቀድሞ ሊቀመንበር ጥሪ አቀረቡ
የኢህአዴግ የቀድሞ ሊቀመንበር አቶ ኃይለማርያም ደሳለኝ የአገሪቱ ሕዝቦች ድርጅቱም ሆነ መንግስት እያካሄዱ ያለውን ሪፎርም እንዲደግፉ ጥሪ አቀረቡ። ኢህአዴግ አገሪቱ እያካሄደች ላለው የሪፎርም ሥራዎች መፋጠን የመፍትሔው አካል ለመሆን ከግንባሩ ሊቀመንበርነት ለመልቀቅ ያቀረቡትን መልቀቂያ በመቀበል በምትካቸው ዶክተር አቢይ አህመድን የግንባሩ ሊቀመንበር አድርጎ መመርጡን አንስተዋል።የግንባሩ ምክትል ልቀመንበር የነበሩት አቶ ደመቀ መኮንን ባሉበት እንዲቀጥሉ መወሰኑንም ነው የገለፁት።በመሆኑም መላው የአገሪቱ ሕዝቦች በተለይም ወጣቶች ኢህአዴግም ሆነ መንግስት እያካሄዱት ያለውን ሪፎርም በመደገፍ፣ ሰላምን ከሚያደፈርሱ እንቅስቃሴዎች በመታቀብ፣ የተጀመረው ልማትን በማፋጠን የአገሪቱን ለጋ ዴሞክራሲን እያጎለበቱ የመሄዱን ሥራ በብዙ ማስተዋል፣ በብስለትና በአገራዊ ኃላፊነት እንዲያስቀጥሉ ጥሪ አቅርበዋል። አቶ ኃይለማርያም በሀገሪቱ የተከሰተውን ችግር ለመቅረፍ እንዲቻል ለተቀመጡ ማሻሻያዎች እና የመፍትሄ አቅጣጫዎች መሳካት እንዲሁም የመፍትሄው አካል ለመሆን በማሰብ በፍላጎታቸው እና ፈቃዳቸው ከኢህአዴግ እና ከመንግስት ሀላፊነታቸው ለመልቀቅ ጥያቄ ማቅረባቸውን ተከትሎም ነበር ለቀናት ስብሰባውን ሲያካሂድ የነበረው የኢህአዴግ ምክር ቤት ተተኪ ሊቀመንበር የመረጠው።አቶ ኃይለማርያም ደሳለኝ የቀድሞው ጠቅላይ ሚኒስትር መለስ ዜናዊ ድንገተኛ ህልፈትን ተከትሎ የኢህአዴግ ሊቀመንበር ሆነው ተመርጠው  አገልግለዋል።መስከረም ወር 2005 ዓም በተካሄደው የኢህአዴግ ምክር ቤት መደበኛ ጉባኤ ለመጀመሪያ ጊዜ በሊቀመንበርነት መመረጣቸው ይታወሳል።በመቀጠልም ነሃሴ ወር 2007 ዓም ለሁለት ዓመት ተኩል በሊቀመንበርነት እንዲመሩ በድጋሚ ተመርጠው ሲያገለግሉ ቆይተዋል።(ኤኤፍ ቢ)